Diari Oficial de la Generalitat Valenciana


Sumari del DOGV 3182, del 12-02-1998 (1998/812)

RESOLUCIÓ de 20 de gener de 1998, de la Subsecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació del conveni de col·laboració entre el Ministeri de Sanitat i Consum i la Generalitat Valenciana per a fer activitats de prevenció de la sida específicament adreçades a la implantació de programes d'intercanvi de xeringues en usuaris de drogues per via parenteral.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3182

Data del DOGV
:   12-02-1998

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   1998/812


Data del document
:   20-01-1998

Organisme emissor
:   Conselleria de Presidència

Tipus de document
:   Resolució

RESOLUCIÓ de 20 de gener de 1998, de la Subsecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació del conveni de col·laboració entre el Ministeri de Sanitat i Consum i la Generalitat Valenciana per a fer activitats de prevenció de la sida específicament adreçades a la implantació de programes d'intercanvi de xeringues en usuaris de drogues per via parenteral. [1998/M812]
  
Subscrit, després de la tramitació reglamentària, entre el Ministeri de Sanitat i Consum i la Generalitat Valenciana, el dia 8 de setembre de 1997, un conveni de col·laboració per a fer activitats de prevenció de la sida específicament adreçades a la implantació de programes d'intercanvi de xeringues en usuaris de drogues per via parenteral, i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0773/97, i que figura com a annex d'aquesta Resolució.
  
València, 20 de gener de 1998.- La Subsecretaria del Secretariat del Govern i Relacions amb les Corts.
  
Conveni de col·laboració entre el Ministeri de Sanitat i Consum i la Generalitat Valenciana per a fer activitats de prevenció de la sida específicament adreçades a la implantació de programes d'intercanvi de xeringues en usuaris de drogues per via parenteral.
  
Madrid, 8 de setembre de 1997
  
Reunits
  
D'una banda, el senyor José Manuel Romay Beccaría, ministre de Sanitat i Consum, en exercici de la delegació de competències efectuada per l'Acord del Consell de Ministres del 21 de juliol de 1995 (BOE de 4 d'agost).
  
De l'altra banda, el senyor Joaquín Farnós Gauchía, conseller de Sanitat de la Generalitat Valenciana, facultat per l'Acord del Ple del Consell del dia 2 de setembre de 1997.
  
L'administració general de l'estat, a través del Ministeri de Sanitat i Consum, participa en aquest conveni fent ús de la competència que sobre coordinació general de sanitat li atribueix l'article 149.1.16 de la Constitució espanyola.
  
La Comunitat Valenciana hi participa fent ús de la competència exclusiva en matèria de sanitat i higiene assumida pels articles 31 i 38 del seu Estatut d'Autonomia, aprovat per la Llei Orgànica 5/1982, d'1 de juliol.
  
Exposen
  
1. Els problemes de salut més importants que pateix la societat espanyola requereixen adoptar-hi les mesures preventives oportunes per part dels sectors implicats.
  
2. La síndrome d'immunodeficiència adquirida és, actualment, un problema prioritari de la salut pública. Se n'han declarat fins al 31 de març de 1997 un total de 45.132 casos, dels quals el 64% corresponen a usuaris de drogues per via parenteral.
  
3. Els programes d'intercanvi de xeringues tenen una eficàcia contrastada en la reducció de la transmissió de la infecció entre usuaris de drogues, permeten arribar als grups dels usuaris de drogues més marginals de la societat, i no incrementen, segons l'experiència nacional i internacional, el consum d'heroïna entre la població a què s'adrecen.
  
4. Es fa necessari, per la gravetat del problema, l'increment d'aquests programes a les comunitats autònomes més afectades.
  
5. Ambdues parts tenen entre els seus objectius de fer activitats adreçades a prevenir la infecció pel HIV mitjançant programes de disminució del risc entre els usuaris de drogues per via parenteral, com a mesura per a evitar la transmissió del virus de la immunodeficiència humana entre aquestes persones.
  
Per tot això, ambdues parts acorden subscriure aquest conveni que s'adapta al que estableix l'Acord del Consell de Ministres del 2 de març de 1990, té naturalesa administrativa i es regeix pel que disposen els apartats 1.c i 2 de l'article 3 de la Llei 13/1995, de 18 de maig, de Contractes de les Administracions Públiques, i l'article 6 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, d'acord amb les següents estipulacions.
  
ESTIPULACIONS
  
Primera
  
El Ministeri de Sanitat i Consum acorda amb la Generalitat Valenciana col·laborar per posar en marxa un programa d'intercanvi de xeringues durant enguany.
  
Aquest conveni durarà des que se signe fins el 31 de desembre de 1998, si bé l'aportació econòmica prevista en l'estipulació 2.c, es farà només en l'exercici 1997.
  
Segona
  
El Ministeri de Sanitat i Consum assumeix les obligacions següents:
  
a) Proporcionar a la Conselleria de Sanitat de la Comunitat Valenciana, a través de la Secretaria del Pla Nacional sobre la Sida, la informació, l'assessorament i la col·laboració que se li sol·liciten per a posar en marxa el programa.
  
b) Dissenyar, a través de la Secretaria del Pla Nacional sobre la Sida, un protocol per a l'avaluació del programa, adaptat a les necessitats i les característiques de la Comunitat Valenciana.
  
c) Aportar fins a un màxim de tres milions de pessetes (3.000.000 PTA), amb càrrec a l'aplicació pressupostària 97.98.627.89 del Programa 413 G, en l'exercici econòmic 1997, aplicables a les següents partides:
  
- Per a l'adquisició d'un vehicle de transport, màquines expenedores automàtiques o condicionament del local d'intercanvi.
  
- Per a l'adquisició de material d'un sol ús: xeringues, preservatius, aigua destil·lada i tovalles higièniques.
  
- Per a l'adquisició de contenidors hermètics que servisquen de recipients per a les xeringues que es llancen.
  
L'aportació del Ministeri de Sanitat i Consum es farà en el moment de la signatura d'aquest conveni.
  
Tercera
  
La Comunitat Valenciana assumeix les obligacions següents:
  
a) Posar en marxa en el seu àmbit territorial un programa de nova creació d'intercanvi de xeringues entre usuaris de drogues per via parenteral, dedicant-hi els recursos aportats per l'administració general de l'estat en les partides descrites, i també els recursos dels seus pressupostos que calguen.
  
b) Mantenir, almenys fins el 31 de desembre de 1998, el programa que es posa en marxa mitjançant aquest conveni, aportant-hi els mitjans i els recursos necessaris, de la manera que considere més convenient.
  
c) Fer una avaluació anual del programa mitjançant el protocol esmentat en l'estipulació segona b). També n'enviarà els resultats a la Secretaria del Pla Nacional sobre la Sida, junt a un informe o una memòria sobre el desenvolupament del programa.
  
Quarta
  
En el cas que s'acordara el desplegament del programa, i sempre amb la conformitat de la Secretaria del Pla Nacional sobre la Sida, es podran modificar les activitats del conveni en el cas de ser reemplaçats per altres de finalitats similars, i no es podrà en cap cas superar el total previst de tres milions de pessetes (3.000.000 PTA).
  
Cinquena
  
La Comunitat Valenciana farà la inversió de les aportacions del Ministeri de Sanitat i Consum en el termini màxim de tres mesos des que les haurà percebudes. L'autoritat competent de la comunitat autònoma enviarà a la Secretaria del Pla Nacional sobre la Sida les certificacions de les despeses realitzades en les adquisicions abans esmentades, amb les factures, abans del 31 de maig de 1998.
  
Sisena
  
Pel que fa a l'article 6.2.e de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, ambdues parts consideren que no cal establir un organisme específic per a la gestió d'aquest conveni.
  
Setena
  
Les qüestions que puguen sorgir sobre la interpretació, la modificació, els efectes i l'extinció d'aquest acord, seran resoltes per comú acord de les parts sotasignades. Si no hi ha acord, seran del coneixement i la competència de l'ordre jurisdiccional contenciós administratiu.
  
I, d'acord amb tot això, signen en triple exemplar aquest conveni al lloc i en la data de l'encapçalament.
  
El ministre de Sanitat i Consum: José Manuel Romay Beccaría.
  
El conseller de Sanitat: Joaquín Farnós Gauchía.